L'Ajuntament i l'Associació de Comerciants acorden ampliar terrasses de bars i restaurants
06 de maig de 2020

L'Ajuntament de l'Eliana autoritzarà l'ampliació de terrasses a bars i restaurants de la localitat que el sol·liciten, amb l'objectiu de retornar l'aforament de taules i cadires exteriors a la situació anterior al Covid-19. Els interessats poden emplenar ja la instància per a sol·licitar la modificació de l'autorització, que ja tingueren concedida, per a la instal·lació de terrasses en la via pública (en el cas de no tindre aqueixa autorització amb anterioritat al mes de març poden sol·licitar-la també ara).

A més d'aqueixa instància, hauran de presentar el pla de situació amb la nova proposta de terrassa amb totes les característiques tècniques que s'esmenten en el document adjunt i una fotocòpia de l'autorització d'ocupació concedida en 2020. Els interessats podran ampliar la superfície de les seues terrasses amb l'objectiu de poder adaptar-se millor a les exigències d'aforaments i separació entre clients. A més, com ja va anunciar l'Ajuntament, després de l'aprovació pel Ple, no hauran de pagar la taxa corresponent des del moment en què es publique la modificació definitiva de l'ordenança en el BOP (previsiblement, juny de 2020) fins al 31 de desembre de 2021. També se'ls retornarà la part proporcional de la taxa relativa al període en què hagen estat tancats, en cas d'haver-la abonat ja.

En la reunió mantinguda entre els representants de l'Equip de Govern i l'Associació de Comerciants, totes dues parts han coincidit en la necessitat d'ajudar al comerç local amb mesures que siguen compatibles amb el dret dels veïns i residents al legítim descans. Un altre dels assumptes que s'ha tractat en la trobada ha sigut la possibilitat de “convertir en zona de vianants alguns carrers del municipi, convertint el nucli urbà, de manera progressiva, en un gran espai per al gaudi dels vianants, l'oci i el comerç, seguint l'actual tendència europea”, ha assenyalat l'alcalde, Salva Torrent.

L'edil de Promoció Econòmica, Marta Andrés, ha mostrat la disposició de l'Equip de Govern municipal per a “prendre decisions que contribuïsquen a pal·liar l'impacte de les conseqüències generades pel Covid-19”. També ha subratllat “la bona faena que s'està fent per part del sector per a adaptar-se a la nova situació i complir amb les exigències sanitàries que imperaran en la vida social i comercial durant els pròxims mesos”.

Per la seua part el president de l'Associació de Comerciants, Sergio Podscharly, ha llançat un missatge de “confiança en el nostre comerç i hostaleria” al mateix temps que ha demanat “compromís, individual i col·lectiu, a tots els i les elianeres perquè les nostres decisions de consum siguen conscients i ajuden a superar aquesta difícil situació”.

Finalment, el primer edil, Salva Torrent, ha recordat totes les mesures que està duent a terme l'Ajuntament per a recuperar la nostra economia local, entre elles, “el Pla l'Eliana Impulsa, que mobilitzarà 1,2 milions d'euros per a ajudar a empreses i autònoms” , a més ha assegurat que “farem tot el que siga a la nostra mà per a facilitar l'obertura dels negocis d'hostaleria i restauració per a reactivar l'economia com més prompte millor, conjuntament, amb la potenciació d'ajudes socials a les persones més necessitades”.